Benny Engelbrecht (S), 2013-05-21:
Forslagsstillerne har i dag fremsat et forslag til folketingsbeslutning om at sikre en gebyrfri bankkonto til alle danskere, inklusive dem, der modtager overførsler fra det offentlige.
Der har i begyndelsen af året været en større debat i Danmark, om dette område skulle være reguleret eller ureguleret, og i dag må man alt andet lige sige, at det jo meget nemt kan give sådan en pseudodiskussion, al den stund at et kommende EU-direktiv jo vil pålægge os på sigt i dansk lovgivning at skulle tage stilling til netop gebyrspørgsmålet.
Kommissionen fremlagde forslaget i sidste uge, og den del af direktivforslaget, der omhandler gebyrer, bygger jo på et kompromis, der er bredt funderet i Europa-Parlamentet.
Da debatten i Danmark var på sit højeste, nedsatte ministeren, som hun fint allerede har redegjort for, en arbejdsgruppe, ikke mindst set i lyset af den henstilling, som Finansrådet kom med til sine medlemmer den 13. september 2010.
Grundlæggende er det arbejde fornuftigt, men endnu ikke afsluttet, og derfor afventer Socialdemokraterne også det arbejde, ministeren har igangsat, og som bl.a. tager højde også for den kommende EU-regulering, sådan at vi ikke til den tid skal til at tage stilling til spørgsmålet igen.
Som bekendt skal udvalget gøre sig overvejelser om, hvordan man sikrer, at alle danskere får adgang til en basal bankkonto på fair og rimelige vilkår.
For Socialdemokraterne er det helt centralt, at danske forbrugere kan forstå og gennemskue deres pengeinstituts ydelser, og derfor er det vigtigt, at vi sikrer, at der er gennemsigtighed med de danske pengeinstitutter generelt set, for gennemsigtighed giver den enkelte forbruger mulighed for at vælge det pengeinstitut, hvis vilkår og prispolitik stemmer bedst overens med forbrugerens egne ønsker og behov.
Der må jeg bare minde om, at der jo er pengeinstitutter i dag, der markedsfører sig specifikt på, at de netop har basale funktioner gebyrfrit.
Det er bl.a. derfor, at de danske pengeinstitutter i dag er forpligtet til at oplyse om størrelsen på samtlige gebyrer, de opkræver på deres forskellige konti.
Der var for nylig en undersøgelse – den var ikke specielt videnskabelig, men den var der dog – i bladet metroXpress, som desværre viste, at ikke alle banker har styr på, at man ikke uden saglig begrundelse kan afvise en kunde, der ønsker en basal konto.
Der var tale om en ret begrænset undersøgelse, det erkender jeg gerne, hvor man brugte det her mystery shopping-princip, og det var kun i 10 filialer af danske banker, men resultatet var dog meget markant, og derfor er der også al mulig grund til, at Finanstilsynet har oprettet en hotline, hvor jeg kan konstatere der alligevel kommer et sted mellem to og fire henvendelser om dagen, og det tyder i hvert fald også på, at der også på dette punkt er behov for at have en konstant oplysningsindsats.
Et andet vigtigt element i en sund banksektor er, at der er konkurrence mellem de danske pengeinstitutter, for en sund konkurrence er med til at holde institutterne til ilden og holde fokus på at levere netop det, forbrugerne efterspørger, til gavn for hver enkelt.
Konkurrence mellem pengeinstitutterne kan tilskyndes på forskellige måder.
En af dem er at forbedre forbrugernes mulighed for at sammenligne ydelser på tværs af institutter, og det er netop derfor, ministeren har lavet en aftale med Finansrådet om, at danske pengeinstitutter fremadrettet skal indberette sammenlignelige oplysninger om, hvad det koster at have adgang til en basal indlånskonto i deres pengeinstitut.
Oplysningerne vil være tilgængelige, som det er oplyst, på en hjemmeside, der forventes klar efter sommerferien.
Sidst vil jeg blot pointere, at jeg er helt tryg ved, at de danske forbrugere nok skal finde det pengeinstitut, der passer bedst til netop deres behov, og ikke mindst at de forlader dem, som ikke gør.
Det mener jeg den seneste tids kundeflugt væk fra et meget stort dansk pengeinstitut, der har gjort sig meget bemærket med en uforståelig reklamekampagne, er et ganske udmærket eksempel på.
Med henvisning til den nedsatte arbejdsgruppe kan Socialdemokraterne ikke støtte det fremsatte beslutningsforslag, og jeg skal hilse fra ordføreren for SF, fru Karina Lorentzen Dehnhardt, og meddele, at SF heller ikke kan støtte forslaget.